Emfuleni se bankrekening gevries(Argieffoto: Steve Buissinne/pixabay) Die sukkelende Emfuleni- plaaslike munisipaliteit in Gauteng se bankrekening is ingevolge ’n hofbevel begin vandeesmaand gevries. Die VF Plus wil nou by Khethiwe Ntombela, die waarnemende burgemeester, asook Willy Bila, die administrateur, weet waarom dié inligting nog nie aan die munisipale raad en nasionale tesourie bekend gemaak is nie. Gerda Senekal, ŉ VF Plus-raadslid by die Emfuleni- plaaslike munisipaliteit, sê die munisipaliteit se bankrekening is gevries ná ŉ hofuitspraak ten gunste van die Chinese maatskappy Beijing Fuxing Xiao Cheng Electronic Technology Stock Co Limited JV Ole Power Systems (BFX-OLE). Dié maatskappy is ’n verskaffer van slim water- en elektrisiteitsmeters wat in 2014 ’n openbare-private-vennootskap (PPP) met die munisipaliteit aangegaan het. BFX-OLE het vroeër hierdie maand suksesvol aansoek gedoen om op die munisipaliteit se bankrekening beslag te lê hoewel hy slegs R45 miljoen van die uitstaande R600 miljoen kon verseker. Volgens Senekal is die gevriesde bankrekening nog nie onder die munisipale raad en nasionale tesourie se aandag gebring nie. “Die weerhouding van kritieke inligting is growwe nalatigheid en kan die lewens van raadslede en administratiewe personeel nadelig beïnvloed.” Senekal sê verder die Emfuleni- plaaslike munisipaliteit se finansiële posisie het weens wanadministrasie die afgelope maand só versleg dat die munisipaliteit waarskynlik nie sy skuldeisers aan die einde van die maand sal kan betaal nie. Dié munisipaliteit bedien Evaton, Sebokeng, Vaaloewer, Vanderbijlpark en Vereeniging.